জন্ম থেকেই উঠে দাঁড়ানোর ক্ষমতা নেই। দুই পায়ে কোনও জোর নেই, জোর নেই একটি হাতেও। তবু সে উঠে দাঁড়াতে চায় মনের জোরে। শারীরিক প্রতিবন্ধকতাকে ফুত্‍কারে উড়িয়ে দিয়ে ভর্তি হয় স্কুলে। স্বপ্ন ছিল পড়াশোনা করে নিজের পায়ে দাঁড়ানোর। সেই থেকে শুরু এক অসম লড়াই। সঙ্গী বলতে বন্ধুরা, আর একটি ট্রাই সাইকেল। তাই চালিয়ে হাইস্কুল যাওয়া। মাধ্যমিক, উচ্চ মাধ্যমিক পেরিয়ে স্নাতক ডিগ্রি লাভ। আজ নিজের গ্রামের একমাত্র স্নাতক জগন্নাথ মাহাত। অর্থের অভাবে স্নাতকোত্তর ডিগ্রি লাভের স্বপ্ন পূরণ হয়নি। গ্রামের ছেলেমেয়েদের শিক্ষিত করার স্বপ্নে পড়ানো শুরু। টিউটোরিয়াল হোম। কেউ পয়সা দেয়, কেউ দেয় না। তার জন্য কোনও আক্ষেপ নেই। তার জন্যই শিক্ষার আলো দেখতে পেয়েছে প্রায় ১০০ জন ছেলেমেয়ে। সেই আলো নিজের গ্রাম ছাড়িয়ে ছড়িয়ে পড়েছে পাশাপাশি গ্রামেও।